มุมปากเป็นขุยสีขาวทั้งสองข้าง ตอนแรกเป็นคนเดียวแต่ตอนนี้แฟนก็เป็นด้วยแล้วค่ะหน้าเป็นขุยสีขาว คัน ไม่เจ็บไม่แสบ ไม่เป็นแผล เป็นบริเวณแก้ม เปลือกตา ต้นแขนทั้งสองข้างตอนแรกคิดว่าเป็นโรคผิวหนังเลยซื้อยารักษากลากเกลื้อนทั้งยากินและยาทาจากร้านขายยามาใช้ กินยาไป 1 เดือน ส่วนยาทามาเกือบสองปีแล้วค่ะ เภสัชที่ร้านขายยาเปลี่ยนยาให้สามตัวแล้วแต่อาการไม่ดีขึ้นเลยค่ะ แบบนี้จะรักษาหายมั๊ยคะ
สวัสดีค่ะ ขุยสีขาวบริเวณหน้า ต้นแขน อาจเกิดจาก1. โรคผิวหนังอักเสบ seborrheic dermatitis หรือโรคเซบเดิร์ม อาการจะเป็นได้หลายรูปแบบ หากเป็นที่ศีรษะจะมีอาการที่เป็นรังแคมาก ส่วนผิวหนังบริเวณอื่นๆ มักพบบริเวณผิวหนังที่มีต่อมไขมันมาก เช่น บริเวณหลังใบหู หัวคิ้ว ระหว่างคิ้ว ซอกจมูก อก ไหล่ นอกจากนี้อาจพบที่รักแร้ ขาหนีบ โดยจะพบเป็นผื่นแดง และมีขุย สะเก็ดสีออกเหลืองมันๆ อาการมักจะกำเริบในหน้าหนาว เมื่อเกิดความเครียด หรือพักผ่อนน้อย2. ผิวแห้ง จะพบในบริเวณที่มีต่อมไขมันน้อย ซึ่งจะตรงข้ามกับโรคเซบเดิร์ม3. โรคสะเก็ดเงิน มีหลายชนิดย่อย ที่พบบ่อยคือจะเห็นเป็นผื่นนูนแดงหนา มีขุยสีขาวหรืออกสีเงินอยู่บนผื่น หากลอกขุยออกจะมีเลือดออก มักพบเป็นที่หนังศีรษะ และตามข้อศอก ข้อเข่า ก้นกบ หรือหน้าแข้ง ในบางรายจะมีความผิดปกติที่เล็บด้วย โดยเล็บมือและเท้าจะหนาขึ้น มีรอยบุ๋ม ผิดรูปทรง บางรายอาจเกิดอาการข้ออักเสบ มีอาการปวดตามข้อเรื้อรัง4. เป็นผื่นแพ้สัมผัส (Contact Dermatitis) เกิดจากผิวหนังสัมผัสกับสารก่อความระคายเคืองหรือสารก่อภูมิแพ้ เช่น โลหะบางชนิด น้ำหอม สบู่ ผงซักฟอก ครีมทาผิว แป้ง เป็นต้น โดยหากเป็นเรื้อรัง ผิวหนังจะหนาตัวขึ้น มีลักษณะแห้ง ลอกเป็นขุยและสะเก็ด5. โรคกลาก (Ringworm) เกิดจากการติดเชื้อรา ลักษณะจะเห็นเป็นผื่นรูปวงกลมหรือวงรีที่มีขอบเขตหยึกหยักไปมา ผื่นจะเป็นแบบยกนูนขึ้นจากผิวหนัง และขอบของผื่นจะยกนูนสูงกว่าตรงกลางของผื่น ผื่นมีสีแดงและมีขุยสีขาวๆ ปกคลุม มีอาการคันนอกจากนี้ยังอาจเกิดจากโรคผิวหนังอักเสบชนิดอื่นๆ ได้อีกแนะนำให้ไปพบแพทย์เฉพาะทางด้านผิวหนัง เพื่อรับการวินิจฉัยที่ถูกต้อง ไม่ควรซื้อยาตามร้านขายยาใช้เอง เพราะการใช้ยาไม่ตรงกับโรค นอกจากจะไม่หายแล้ว ก็จะทำให้ได้รับผลข้างเคียงไปโดยไม่จำเป็นค่ะ